钦定古今图书集成/历象汇编/岁功典/第096卷 > 《稗编》 > 大馀小馀
## 钦定古今图书集成/历象汇编/岁功典/第096卷 > 《稗编》 > 大馀小馀

太史公《历书》曰：“大馀，日也；小馀，月也。”考之历书与诸
史历志，大馀未有盈六十之数，则知其为甲子之日
也。日不盈甲子之数，则为大馀也，故大馀日也。《书志》
凡曰小馀，少则七八，多则数百，或有至于千馀者，何
也？太史公所谓小馀者，月，岂以积年所馀之月而计
之耶？岂以一年之中，月周天所馀之度积分而计之
耶？凡一年之中，必曰“大馀五十，小馀六百”，又曰“大馀
十三，小馀二十”，凡此等类，所以重言之者，又何意也？
岂未合朔未置闰，则所馀计若干多；已合朔已置闰，
则所馀计若干少耶？按《东汉志》宗䜣议曰：“百七十岁，
小馀六十三，自然之数也。”夫一章计十九年，九章计
百七十年也。一章凡七闰，九章则六十三闰，百七十
年之中有六十三闰月。此正与太史公“小馀者月”之
说同。又按班固志张寿王言：“《太初历》亏四分月之三，
去小馀一百五分，以故阴阳不调。”又按刘焯《算术》曰：
“凡日不全为馀。”一行《大衍算法》曰：“凡分为小馀。”则知
小馀谓之馀分亦可也。大抵诸历法大馀皆以一甲
子之日计之，其小馀或为月，或为分，皆以一月之中
所馀之日之分积算之耳。又《元法》、纪法、日纪所主之
数不同，故小馀说亦不同也。其太史公重言大馀、小
馀之数者，此乃《太初历法》，而他历皆不然，故不容旁引曲说也。